RaptorDB - the Key Value Store - CodeProject 10,953,083 members (71,435 online)
Last Visit: 31-Dec-99 18:00 Last Update: 22-Oct-14 2:36Refresh1234567891011 Next » Eendeweer VERBLY Boere | Xplorio Gansbaai
Eendeweer VERBLY Boere
Groot verligting oor goeie reëns
“Ons was op die rand van ‘n enorme krisis, aangesien dit bitter droog was,” sê Cornie Swart, President van Agri Wes-Kaap sedert 28 Julie 2011. “Die damme het baie vinnig gesak, die lande is geploeg en die saad was reeds in die grond, wagtend op reën, met alles wat op enorme oes-mislukkings heengewys het indien die reën nie spoedig sou kom nie."
"Daarom is daar net een woord vir die goeie reëns wat tot dusver uitgesak het: Dankbaarheid!” Cornie sê die onlangse goeie reëns het ‘n groot verskil meegebring en hy voel gerus dat die saad in die grond nie té lank vir die reën gewag het nie, maar dat dit ook net betyds begin val het en ‘n ernstige krisis is dus wel afgeweer.
“In 2011 het die goeie reëns ook eers in Junie gekom en dit was ‘n baie goeie oesjaar en ons verwagtinge is dat dit dieselfde hierdie jaar sal wees,” sê Cornie. “In Ceres was ons tot nou toe steeds erg bekommerd, maar ek het vandag (2 Junie) berig ontvang dat dit daar ook begin reën het.” Hy sê dit kan wees dat die groot reëns wat voorspel word, ligte vloede tot gevolg kan hê, veral in die Kaapse Metropool, maar dit is iets wat maar hanteer sal moet wanneer en indien dit gebeur.
“Ek voorsien ‘n ‘groen’ droogte, aangesien die Wes-Kaap geheel en al leeg is van voer wat net nie meer beskikbaar was nie.” Hy sê ook dat die droogte-krisis in die provinsies van so ‘n ernstige aard was dat sowat 700,000 ton mielies vanjaar ingevoer sal moet word. Enkele boere in die omgewing is ook deur Gansbaai Courant oor die goeie reëns gekontak: Gerhard de Wet, Neël Groenewald en Johan van Dyk, voorsitter van Strandveld Landbou Vereniging. Al drie het dieselfde kommentaar op die goeie reëns gelewer, naamlik dat hulle eerstens baie dankbaar daarvoor is en dat dit byna-byna te laat gekom het. Johan van Dyk het gesê hulle was baie bekommerd dat die reën te laat sou kom, aangesien die gesaaides reeds ‘n week of meer in die grond was en daar is gevrees dat dit nie sal ontkiem nie.
“Die weervoorspellers praat van ‘n goeie en laat-reënjaar, wat ons met dankbaarheid vul, aangesien ons reën tot in November in die Strandveld nodig het,” het Johan gesê. Ondanks die groot kommer wat geheers het, wil dit nou voorkom asof die omgewing se boere na ‘n goeie oesjaar kan uitsien met die reën wat net-net betyds uitgesak het.